Solidariteit wil Etzebeth-saak in hof steunEben Etzebeth tydens ‘n rugbywedstryd. Foto: GB Jordaan. Solidariteit het Woensdag in die gelykheidshof aansoek gedoen om as vriend van die hof toe te tree tot die Eben Etzebeth-saak. Dié stap dien as verskerping van Solidariteit se veldtog teen rassisme en dubbele standaarde. Solidariteit ondersteun die hersieningsaansoek wat deur Etzebeth gebring is om die besluit van die Suid-Afrikaanse Menseregtekommissie (MRK) om gelykheidshof-verrigtinge teen hom in te stel, ter syde te laat stel. Die Solidariteit Navorsingsinstituut (SNI) sal ook ondersoek instel na die onafhanklikheid en onpartydigheid van ondersoeke wat die MRK hanteer.“Die MRK toon steeds dieselfde tekortkominge in die Eben Etzebeth-aangeleentheid as wat die SNI in Februarie 2017 uitgewys het,” sê Werner Human, adjunkbestuurshoof van Solidariteit. Hy sê die MRK toon ’n patroon van ondersoeke wat eensydig en ondeurdag is en wat soos nou ook in die Etzebeth-saak ongeregtighede skep. Werner Human, adjunkbestuurshoof van Solidariteit by Solidariteit. Foto: Reint Dykema. Adv. Buang Jones het vroeër die maand verklaar dat Etzebeth “gewoond geraak het om met moord weg te kom”, en verder dat hy van poging tot moord aangekla moet word. Hierdie stellings is gemaak nog voordat enige proses teen Etzebeth in die gelykheidshof ingestel is. “Die MRK doen sy reeds bedenklike reputasie gestand deur Etzebeth as ’n skuldige voor te hou nog voordat enige ondersoek afgehandel of bevinding gemaak is. Dit is in werklikheid die MRK wat skuldig is aan partydigheid en tot rassespanning bydra eerder as dat hy dit bekamp,” sê Human. Solidariteit het die aansoek in die gelykheidshof onder oë gehad, waar die vier klaers onderskeidelik tussen R300 000 en R350 000 van Etzebeth eis. “Rasseretoriek en dubbele standaarde het deel van die MRK se modus operandi geword. Ons kan nie toelaat dat ’n hoofstuk 9-instelling – wat veronderstel is om verbind te wees tot die waardes van ’n regverdige en billike proses – ongehinderd op hierdie wyse voortgaan nie,” sê Human. Solidariteit sal daarom ook sy internasionale veldtog by CERD (die VN-komitee vir die uitskakeling van rassediskriminasie) verskerp en die MRK maan om terugvoer te gee oor onafgehandelde sake.